Document ID: 32010R0211

KOMMISSIONENS FORORDNING (EU) Nr. 211/2010
af 11. marts 2010
om ændring af bilag I til Rådets forordning (EØF) nr. 2658/87 om told- og statistiknomenklaturen og den fælles toldtarif
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Rådets forordning (EØF) nr. 2658/87 af 23. juli 1987 om told- og statistiknomenklaturen og den fælles toldtarif (1), særlig artikel 9, stk. 1, litra a), og
ud fra følgende betragtninger:
(1)
Toldmyndighederne i nogle medlemsstater har tariferet visse nikotinholdige produkter, der skal hjælpe rygere med at holde op med at ryge, i pos. 2106, 3004 eller 3824 i den kombinerede nomenklatur (KN), som er fastsat i bilag I til forordning (EØF) nr. 2658/87.
(2)
Ved Kommissionens forordning (EØF) nr. 3565/88 af 16. november 1988 om tarifering af visse varer i den kombinerede nomenklatur (2) er tyggegummi med nikotin, der er bundet til ionbytteresin for at efterligne smagen af tobaksrøg, og som foreslås indtaget af rygere, der ønsker at holde op med at ryge, blevet tariferet som »tilberedt næringsmiddel« i underposition 2106 90 i KN. De Europæiske Fællesskabers Domstol fastslog i sin kendelse af 19. januar 2005 (3), at visse nikotinplastre, der skal hjælpe rygere med at holde op med at ryge, skal tariferes som »lægemidler« i pos. 3004 i KN.
(3)
For at sikre en ensartet anvendelse af den kombinerede nomenklatur, for så vidt angår varer og produkter, der skal hjælpe rygere med at holde op med at ryge, bør der derfor indsættes en supplerende bestemmelse 2 til kapitel 30 i KN.
(4)
Produkter såsom tabletter, tyggegummi og andre præparater, der skal hjælpe rygere med at holde op med at ryge, sikrer ikke en gradvis og løbende frigivelse af nikotin i dagens løb og kan derfor ikke anses for at have profylaktiske og terapeutiske egenskaber. I den supplerende bestemmelse bør det derfor anføres, at kapitel 30 om pharmaceutiske produkter ikke omfatter produkter såsom tabletter, tyggegummi og andre præparater, der skal hjælpe rygere med at holde op med at ryge, og som henhører under pos. 2106 eller 3824, bortset fra nikotinplastre.
(5)
Nikotinplastre har profylaktiske og terapeutiske egenskaber, fordi den direkte anbringelse af plastrene på huden muliggør en gradvis og løbende frigivelse af nikotin i dagens løb. Nikotinplastre bør i betragtning af deres profylaktiske og terapeutiske egenskaber tariferes i kapitel 30 og skal derfor udelukkes fra den supplerende bestemmelse.
(6)
Forordning (EØF) nr. 2658/87 bør derfor ændres.
(7)
Toldkodeksudvalget har ikke afgivet udtalelse inden for den af formanden fastsatte frist -
VEDTAGET DENNE FORORDNING:
Artikel 1
I bilag I, del 2, afsnit VI, kapitel 30, til forordning (EØF) nr. 2658/87 indsættes følgende supplerende bestemmelse 2:
»2.
Dette kapitel omfatter ikke produkter såsom tabletter, tyggegummi og andre præparater, der skal hjælpe rygere med at holde op med at ryge, og som henhører under pos. 2106 eller 3824, bortset fra nikotinplastre.«
Artikel 2
Denne forordning træder i kraft på tyvendedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 11. marts 2010.

Labels: 3
0
1